ΓΡΑΠΤΗ ΕΡΩΤΗΣΗ E-1138/97 υποβολή: Cristiana Muscardini (NI) προς την Επιτροπή (24 Μαρτίου 1997)

Θέμα: Πρόταση τροποποίησης ποσοστώσεων γάλακτος

Προκειμένου να καταστεί όσο το δυνατόν σαφέστερος και διαφανέστερος ο μηχανισμός προσδιορισμού των ποσοστώσεων γάλακτος ζητείται από την Επιτροπή η εκπόνηση οδηγίας που θα προβλέπει:

1. τη διατήρηση των επιδοτήσεων για τους παραγωγούς της ζώνης ποσόστωσης Β που θα αναγνωρίζει στους κατόχους της ποσόστωσης Α τη φυσιολογική αύξηση της παραγωγής λόγω επιλογής και τεχνικής βελτίωσης

2. την άμεση ισχύ των πράξεων αγοραπωλησίας και ενοικίασης των ποσοστώσεων

3. τον υπολογισμό του ΦΠΑ επί της αγοραπωλησίας των ποσοστώσεων υπό καθεστώς κατ' αποκοπήν ΦΠΑ

4. την κατάργηση της μείωσης κατά 15% σε περίπτωση αγοραπωλησίας σε όλην την εθνική επικράτεια, εκτός των ορεινών περιοχών

5. τη δημοσίευση του δελτίου απονομής των ποσοστώσεων μέχρι την 31η Ιανουαρίου κάθε έτους αναφοράς

6. την άμεση ακύρωση των ποσοστώσεων που δεν καλύφθηκαν από παραγωγές πράγματι παραδοθείσες και τιμολογηθείσες κατά τα δύο έτη προ της αίτησης.

Απάντηση του κ. Fischler εξ ονόματος της Επιτροπής (28 Απριλίου 1997)

Κατ'αρχήν υπενθυμίζεται ότι το καθεστώς των γαλακτοκομικών ποσοστώσεων εφαρμόζεται με κανονισμούς, υποχρεωτικές νομικές πράξεις, και απευθείας σε κάθε κράτος μέλος, και όχι με οδηγίες κατά την έννοια του άρθρου 189 της συνθήκης ΕΚ.

1. Η κοινοτική νομοθεσία στην προκειμένη περίπτωση ο κανονισμός (ΕΟΚ) αριθ. 3950/92 του Συμβουλίου για τη θέσπιση συμπληρωματικής εισφοράς στον τομέα του γάλακτος και των γαλακτοκομικών προϊόντων ((ΕΕ L 405 της 31.12.1992 )), περιλαμβάνει καθεστώς που εφαρμόζεται στις παραδόσεις καθώς και στις άμεσες πωλήσεις στον παράγωγό, χωρίς να κάνει διαχωρισμό μεταξύ της ζώνης ποσόστωσης «Α» και της ζώνης ποσόστωσης «Β».

2. Το άρθρο 7 του προαναφερόμενου κανονισμού ορίζει το γενικό πλαίσιο στο οποίο η διαθέσιμη ποσότητα αναφοράς (ποσόστωση), επί μιας εκμετάλλευσης μεταφέρεται με την εκμετάλλευση, υπό ορισμένες περιστάσεις, και αναθέτει στα κράτη μέλη να καθορίσουν τις λεπτομέρειες εφαρμογής, λαμβάνοντας υπόψη ορισμένα αντικειμενικά κριτήρια, ιδιαίτερα τα κριτήρια των χρησιμοποιούμενων επιφανειών.

3. Ένα ενδεχόμενο πρόβλημα υπολογισμού του φόρου επί της προστιθέμενης αξίας (ΦΠΑ) για τις μεταφορές ποσοστώσεων, πρέπει, να βρει τη λύση του είτε στο πλαίσιο της κοινοτικής νομοθεσίας επί του φόρου προστιθεμένης αξίας, και όχι στην κοινοτική γεωργική νομοθεσία, είτε στην εθνική φορολογική νομοθεσία.

4. Το άρθρο 7 του κανονισμού (ΕΟΚ) αριθ. 3950/92 προβλέπει τη δυνατότητα για το κράτος μέλος να τροφοδοτεί το εθνικό απόθεμα με την εισφορά επί των μεταφορών. Επομένως ανήκει στην αρμοδιότητα του κράτους μέλους να αποφασίσει αν ή όχι θα χρησιμοποιήσει αυτή την επιλογή.

5. Η κοινοτική νομοθεσία αφήνει στο κράτος μέλος την επιλογή να δημοσιεύει ή όχι στην Εθνική Επίσημη Εφημερίδα τη κατακύρωση των ατομικών ποσοτήτων αναφοράς (ποσοστώσεις). Η Επιτροπή δεν βλέπει τη χρησιμότητα να καταστήσει υποχρεωτική μια τέτοια δημοσίευση.

6. Σύμφωνα με τη δεύτερη παράγραφο του άρθρου 5, του κανονισμού (ΕΟΚ) αριθ. 3950/92, ο παραγωγός που δεν έχει θέσει σε εμπορία το γάλα κατά τη διάρκεια μιας περιόδου 12 μηνών, καταβάλλει την ποσόστωσή του στο εθνικό απόθεμα. Ο παραγωγός που αναλαμβάνει μια παραγωγή γάλακτος εντός μιας καθορισμένης προθεσμίας από το κράτος μέλος, λαμβάνει μια νέα ποσόστωση σύμφωνα με το άρθρο 4 του ίδιου κανονισμού.